མི་ཚང་ཞིག་གི་ནང་དུ་བུ་མོ་མ་གཏོགས་བུ་མེད་ན།བུ་མོ་དེ་ལ་ཕ་མའི་བློ་དང་མཐུན་པའི་ཁྱོ་ཀ་ཞིག་བཙལ་ནས་ནང་དུ་བསུ་ཞིང་ཡོད་པ་དེ་ལ་མག་པ་བསུ་ཟེར།དེ་ལ་དང་པོ་མག་པ་སློང་དུས་བུ་མོའི་ཕ་མའི་བློ་ལ་བབས་པའི་བུ་གང་ཞིག་གི་ཁྱིམ་ཚང་ལ་འབྲེལ་བ་བྱེད་ནས།དར་དཀར་ཞིག་གིས་སྣེ་དྲངས་ཏེ་སློང་རྟེན་གྱི་ནོར་རྫས་གང་འཚམས་ཞིག་ཁྱེར་སྟེ་ཕ་རོལ་པོའི་ཁྱིམ་དུ་འགྲོ་ཞིང་ཡོད་པ་རེད།དེ་ནས་བློ་བབས་བྱུང་ཚེ་ཕྱོགས་གཉིས་ཀ་བློ་བབས་ཡོད་པའི་གཟའ་སྐར་བཟང་པོའི་དུས་ཚོད་ཞིག་གཏན་འཁེལ་བྱ་ཞིང༌།དུས་ཐོག་ཏུ་བུ་མོའི་ཁྱིམ་དུ་མག་པ་དེ་བསུ་འགྲོ་ཞིང་ཡོད་པ་རེད།མག་པ་བསུ་བའི་ཉིན་དེར་བུ་མོའི་ཉེ་བའི་ཕྱོགས་ནས་རྐྱ་མི་ཁ་ཤས་ཞིག་བཟའ་ཆས་ལེགས་པར་སྤྲད་ནས་ལམ་བར་བསུ་སར་འགྲོ་དགོས་ཞིང་ཡོད་པ་དང༌།ཁྱོ་ཀ་རང་གི་ཕྱོགས་ནས་ཀྱང་གཉེན་ཉེ་དང་སྤུན་སོགས་ཀྱིས་བཟའ་ཆས་ལེགས་པར་སྤྲད་དེ།གྲི་བོག་རྟ་གསུམ་སྟེ་ཕ་ཆས་སྣེ་གསུམ་གྱི་ཐོག་དྲངས་པའི་རང་ནོར་གང་འཚམས་ཞིག་དང་བཅས་ཏེ་སྐྱེལ་དགོས་ཞིང་ཡོད་པ་རེད།ཉིན་དེ་ནས་བཟུང་བུད་མེད་ཕྱོགས་ཀྱི་ཁྱིམ་བདག་ཆགས་ཚར་པ་རེད།